június 15.

Ennyi volt.

Véget ért az ötnapos kultúrwellness, hogy az utolsó napra aztán elszálljon minden fáradtság, és a találkozások élményén túl komoly szakmai tapasztalatokkal, új tudással felvértezve induljunk haza. Mindezek hasznosulását a következő évad kritikáiban remélhetőleg felfedezik olvasóink is.

A délelőttöt ki egy technikailag klasszikus, a hagyományból formáját és sztoriját illetően viszont ki-kikacsintó, de igencsak szórakoztató 4+-os\* produkcióval (a „négypluszos”-t vajon hogy írjuk helyesen?), ki pedig egy kifejezetten felnőtteknek szóló fizikai bábszínházzal indította. Mivel ebéd utánra is ez volt a menü, hiszen a legkisebb termekben játszották, az érdeklődéséből négy nap után mit sem vesztő közönség tagjai bioritmusoknak megfelelően dönthették el, mikor mit néznek. Mert itt tényleg mindenki néz mindent.

A Ziránó Színház *Kelekótya haramiák*ja vegytisztán szórakoztat, és ha a jelenetek között az előadók nem lépnének ki a paraván mellé, hogy amolyan brechti módon összefoglalják, mi következik, még a purista bábosok igényeit is kielégítenék. De sok humorra fogékony néző puristát győz: a kétoldali előrejelzések, továbbá a (báb)színen random átsétáló Kék Ló – az intellektuális megfejtéseket a popkulturális utalások jegyében egészítsük ki BoJack Horsemannel! – a nap bármely időszakát megkellemesítik.

Ezzel szemben az *It depends* egyáltalán nem móka és kacagás. Személyes, erős, de nem erőlködős előadás, amely életkortól és/vagy életállapottól függően (nem szándékos szóválasztás!) nyit meg a nézőkben különböző csatornákat és asszociációkat. Lázár Helgát lehet nézni távolságot tartva, drukkolva, küzdést átérezve, hűvös érdeklődéssel, felzaklatva, történetet, bábot keresve a mozgásban és a képzőművészetben, de az biztos, hogy nem maradunk tőle függetlenek.

Még azt mondják, nincs Szegeden boszorkány! De van, pontosabban csak volt, mert a Kövér Béla Bábszínház Kecskeméten játszotta utolsó alkalommal *A kis boszorkány*t. Azt jó ideje tudjuk, hogy a rendező, Schneider Jankó anyanyelvi szinten beszél Otfried Preußler-ül (Torzonborzon tanulta), amit ezúttal helyi akcentussal – a Boszorkány-sziget helyszínével, a díszletelemen meg rekvizit-szuvenírgyufán egyaránt megjelenő nevezetes épületek képében – árnyalt. Ez volt a színház új vezetésének bemutatkozó előadása, ami alapján egyértelműen kijelenthető, hogy az új seprűk jól sepernek.

Zalaegerszegen Andersen meséit vették le a polcról *A kis hableány*hoz, nem pedig a Disney Studios rajzfilmjét indították el a laptopon, hogy a Griff Bábszínház előadásának alkotói Bartal Kiss Rita rendező vezetésével inspirálódjanak. Amit végeredményként látunk: sok szépség a látványban, történeti adottságként sok szép szomorúság a mesében, sok tehetség és személyes fogalmazás a játszókban. A címszereplő kíváncsisága az egyszeri nézőre is átragad, azaz felkel benne az érdeklődés a társulat munkája iránt.

Pályakezdőkkel indult a Magyarországi Bábszínházak 15. Találkozója, pályakezdőkkel ért véget. A *Mundstock úr* éjfeketénél is sötétebb humora egyszerre gyomor-, torok- és szívszorító és a túlélés egyetlen záloga. Cseri Hanna vezette-rendezte szabadcsapat értelemmel és érzelemmel, megejtő empátiával, elképesztő érettséggel készítette el az előadást, és olyan magától értetődő szemtelenséggel, amivel tényleg csak a bábosok meg az igazi túlélők rendelkeznek.

Az utolsó esti szakmai beszélgetésnek két intermezzója volt. Bár ez a találkozó nem versenyfesztivál, hanem a találkozás öröméről és a párbeszédről szól, a Magyar Bábművészek Szövetsége hagyományosan díjazza a művészi teljesítményt. Idén Czéh Dániel kapta a díjat, akit három előadásban nyújtott alakításáért ismertek el. A Színházi Kritikusok Céhe pedig, azaz mi tízen, akik a szervezők jóvoltából ebben az évben is részt vehettünk a találkozón a többi tagtársunk nevében is a frissen végzett bábszínészeknek és bábrendezőknek adtunk útravalót, és tettünk nekik ígéretet ekképp: „Nem a legjobb pillanatban jártatok egyetemre, és nem is a legjobb pillanatban diplomáztok. Itt és most nehéz időszakát éli a független kultúra, ám a bizonytalanság ellenére, vagy talán éppen emiatt, nagy szükség van rátok, fiatal alkotókra. Arra, hogy kompromisszumok nélkül dolgozzatok, hogy új nézőpontokat, alkotói stratégiákat mutassatok fel, hogy jelentsétek a jövőt és a folytonosságot a kortárs művészetben. Ez egyszerre öröm és felelősség, de biztosak vagyunk benne, hogy állni fogjátok a sarat. Mi, a Színházi Kritikusok Céhének tagjai pedig ígéretet teszünk arra, hogy figyelemmel követjük a pályátokat, és drukkolunk nektek.”

A színháztörténet kedvéért még jegyezzük fel a beszélgetések fókuszait: tér és feszültség a bábszínpadon; a vizualitás a rendezői és dramaturgiai elképzelések szolgálatában; érzelemkifejezés bábfigurával; karakterábrázolás és karakterfejlődés; mozgató és mozgatott, ember és báb viszonya.

A meséknek ezen a pontján szokott az következni, hogy itt a vége, fuss el véle. De legyünk inkább optimisták, és mondjuk azt, két év múlva újra együtt, sőt már egy újabb generáció képviselőivel ugyanitt!